62019TJ0736_RES
Sag T-736/19
HA
mod
Europa-Kommissionen
Rettens dom (Fjerde Afdeling) af 16. december 2020
»Personalesag – tjenestemænd – godtgørelse af lægeudgifter – godtgørelsesloft for apparatur mod søvnapnø – annullationssøgsmål – ingen rent bekræftende retsakt – søgsmålsinteresse – formaliteten – den fælles ordning vedrørende sygesikring for tjenestemænd – almindelige gennemførelsesbestemmelser«
Tjenestemænd – social sikring – sygeforsikring – udgifter på grund af sygdom – godtgørelse – godtgørelseslofter – fastsættelse i de almindelige gennemførelsesbestemmelser – lovlighed – fortolkning af disse bestemmelser, således at de implicit indfører et godtgørelsesloft i mangel af et udtrykkeligt fastsat loft i teksten – udelukket
(Tjenestemandsvedtægten, art. 72, stk. 1; ordningen vedrørende sygesikring, art. 20)
(jf. præmis 66, 68, 69, 83, 85 og 89)
Resumé
Sagsøgeren, HA, der er tidligere tjenestemand ved Kommissionen, er tilsluttet den fælles sygesikringsordning for De Europæiske Fællesskabers institutioner (herefter »RCAM«). Siden 2012 har hun benyttet et apparat til respiratorisk støtte med konstant positivt tryk til at afhjælpe søvnapnø (herefter »et CPAP-apparat«), for hvilket hun fra afregningskontoret har fået en række forhåndstilladelser, der er nødvendige for at få godtgjort udgifterne i forbindelse med leje heraf.
Da sagsøgeren i februar 2014 indgav en ny ansøgning, udstedte afregningskontoret en forhåndstilladelse til køb af et CPAP-apparat, idet afregningskontoret var af den opfattelse, at det lægeligt alene var berettiget at købe et sådant apparat og ikke længere at leje. Sagsøgeren indgav imidlertid en anmodning om godtgørelse vedrørende de udgifter til leje af hendes CPAP-apparat, som hun havde afholdt siden den 1. marts 2014.
Efterfølgende udstedte afregningskontoret en tilladelse til sagsøgeren til leje af et CPAP-apparat for en periode på fem år, idet der blev fastsat et godtgørelsesloft svarende til det, der var fastsat i de almindelige gennemførelsesbestemmelser (herefter »gennemførelsesbestemmelserne«) (
1
) for køb af et CPAP-apparat. Der blev ligeledes anvendt et tillæg svarende til godtgørelsen af udgifter til vedligeholdelse og køb af tilbehør.
Endelig forlængede afregningskontoret ved afgørelse af 17. januar 2019, der blev truffet som svar på ansøgningen om forlængelse af forhåndstilladelsen til leje af hendes CPAP-apparat, nævnte tilladelse med fem år og fastsatte på ny det samme godtgørelsesloft. Sagsøgeren anfægtede denne afgørelse, idet hun bl.a. gjorde gældende, at den var blevet vedtaget i strid med de gældende bestemmelser, som ikke fastsatte et godtgørelsesloft for leje af et CPAP-apparat.
Ved sin dom annullerede Retten afregningskontorets afgørelse og præciserede betingelserne for anvendelse af godtgørelseslofter for udgifter til lægebehandling for personer, der er tilsluttet RCAM.
Rettens bemærkninger
Retten påpegede, at muligheden for ikke at indføre godtgørelseslofter for visse ydelser i de almindelige gennemførelsesbestemmelser er udtrykkeligt fastsat i den fælles ordning (
2
), som endog fastsætter en særlig procedure med henblik på at sikre RCAM’s finansielle ligevægt i et sådant tilfælde. Det følger heraf, at det tilkommer Kommissionen, som er den myndighed, der har kompetence til at vedtage de almindelige gennemførelsesbestemmelser, at angive dette loft udtrykkeligt i disse gennemførelsesbestemmelser, hvis den har til hensigt at indføre et loft for godtgørelsen af en ydelse.
I det tilfælde, hvor der i de almindelige gennemførelsesbestemmelser ikke udtrykkeligt er nævnt et loft for en ydelse, kan de nævnte almindelige gennemførelsesbestemmelser følgelig ikke fortolkes således, at de implicit indfører et sådant loft. I denne forbindelse konkluderede Retten efter en prøvelse af de anvendelige bestemmelsers ordlyd, at de almindelige gennemførelsesbestemmelser ikke fastsætter et godtgørelsesloft for leje af et CPAP-apparat. Ifølge Retten bekræfter den omstændighed, at der i de almindelige gennemførelsesbestemmelser er indført et godtgørelsesloft for leje af andet medicinsk udstyr, mens et sådant loft ikke forekommer for leje af et CPAP-apparat, endvidere, at der ikke er fastsat noget loft, end ikke implicit, for leje af sidstnævnte.
Retten bemærkede, at denne konklusion ikke kan påvirkes af Kommissionens argumentation, hvorefter de almindelige gennemførelsesbestemmelser implicit fastsætter, at der bør købes et CPAP-apparat af såvel lægelige som budgetmæssige grunde, såfremt det skal benyttes i en lang periode.
Retten bemærkede i denne forbindelse, at en sådan fortolkning af de almindelige gennemførelsesbestemmelser ikke følger af disses ordlyd, som ikke fastsætter en tidsmæssig grænse for leje af CPAP-apparater og ikke kræver køb af disse apparater. Den omstændighed – såfremt den måtte anses for godtgjort – at lægelige grunde kan kræve, at der købes et CPAP-apparat i stedet for at leje et, kan i øvrigt ikke begrunde, at der ikke nævnes noget herom i de almindelige gennemførelsesbestemmelser.
Endelig bemærkede Retten, at den omstændighed, at leje af et CPAP-apparat for en periode på mere end tre måneder ligesom købet af et sådant apparat er underlagt en forhåndstilladelse, ikke indebærer, at det godtgørelsesloft, der er fastsat i de almindelige gennemførelsesbestemmelser for køb af et sådant apparat, ligeledes finder anvendelse på leje af dette apparat for en længere periode.
(
1
) – Kommissionens afgørelse C(2007) 3195 final af 2.7.2007 om fastsættelse af almindelige gennemførelsesbestemmelser for godtgørelse af lægeudgifter.
(
2
) – Fælles ordning vedrørende sygesikring for tjenestemænd ved De Europæiske Fællesskaber, vedtaget af EU-institutionerne den 24.11.2005 i henhold til artikel 72 i vedtægten for tjenestemænd i Den Europæiske Union.